LIETUVOS RESPUBLIKOS SEIMO

ekonomikos komitetas

PAGRINDINIO KOMITETO IŠVADA

DĖL LIETUVOS RESPUBLIKOS KELIŲ ĮSTATYMO NR. I-891 2 IR 5 STRAIPSNIŲ PAKEITIMO

ĮSTATYMO PROJEKTO Nr. XIVP–2816

2023-09-27 Nr. 108-P-43

Vilnius

1. Komiteto posėdyje (nuotoliniu būdu) dalyvavo: Komiteto pirmininkas Kazys Starkevičius, Komiteto pirmininko pavaduotojas Gintautas Paluckas, Komiteto nariai: Andrius Bagdonas, Viktoras Fiodorovas, Andrius Kupčinskas, Deividas Labanavičius, Laima Mogenienė, Ieva Pakarklytė, Jonas Pinskus, Paulius Saudargas, Mindaugas Skritulskas.

Komiteto biuro vedėja Rima Petkūnienė, patarėjai: Raimonda Danė, Rasa Ona Duburaitė, Laura Jasiukėnienė, Irina Jurkšuvienė, Darius Šaltmeris, padėjėja Zita Jodkonienė.

Kviestieji asmenys: Susisiekimo ministerijos Ateities susisiekimo politikos grupės vadovas Darius Stravinskas, Ateities susisiekimo politikos grupės vyresnysis patarėjas Albertas Turonis.

2. Ekspertų, konsultantų, specialistų išvados, pasiūlymai, pataisos, pastabos:

Eil. Nr.	Pasiūlymo teikėjas, data	Siūloma keisti	Pasiūlymo turinys	Komiteto nuomonė	Argumentai, pagrindžiantys nuomonę

str.	str. d.	p.

1.	Seimo kanceliarijos Teisės departamentas, 2023-06-05	2	Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas. 1. Projekto 2 straipsniu keičiamo Kelių įstatymo (toliau – keičiamas įstatymas) 5 straipsnio 3 dalies 7 punkte siūloma nustatyti, kad akcinė bendrovė Lietuvos automobilių kelių direkcija skaidriomis ir nediskriminacinėmis sąlygomis, vadovaudamasi Elektroninių ryšių įstatymo 45 straipsnio nuostatomis, suteikia operatoriams, siekiantiems užtikrinti ryšį, reikalingą eismo dalyvių įrenginiams, transporto sistemoms ir transporto priemonėms veikti, bendrai naudotis akcinės bendrovės Lietuvos automobilių kelių direkcijos patikėjimo teise valdomais, naudojamais ir disponuojamais ryšių bokštais, esančiais valstybinės reikšmės keliuose. Atkreiptinas dėmesys, kad Kelių įstatymo 4 straipsnio 2 dalyje nustatyta, kad valstybinės reikšmės keliai išimtine nuosavybės teise priklauso valstybei. Pagal projekto 1 straipsnio 1 dalyje keičiamo įstatymo 2 straipsnio 13 dalyje siūlomą nustatyti teisinį reguliavimą ryšių bokštas yra vienas iš kelio elementų. Taigi, ryšių bokštai, esantys valstybinės reikšmės keliuose, kaip tokių kelių sudėtinė dalis (elementas) taip pat būtų laikoma išimtine valstybės nuosavybe. Pagal projektu keičiamo įstatymo 5 straipsnio 7 dalies 3 punkte siūlomą nustatyti teisinį reguliavimą akcinė bendrovė Lietuvos automobilių kelių direkcija turėtų teisę operatoriams suteikti bendrai naudotis valstybinės reikšmės keliuose esančiais ryšių bokštais vadovaudamasi Elektroninių ryšių įstatymo 45 straipsnio nuostatomis. Atkreiptinas dėmesys, kad pagal Elektroninių ryšių įstatymo 45 straipsnio 2, 4 ir 7 dalyse nustatytą teisinį reguliavimą akcinė bendrovė Lietuvos automobilių kelių direkcija valstybinės reikšmės keliuose esančius ryšių bokštus (išimtinę valstybės nuosavybę) operatoriams suteiktų sutarties, sudarytos vadovaujantis Ryšių reguliavimo tarnybos nustatytomis Elektroninių ryšių infrastruktūros įrengimo ir naudojimo taisyklėse, t.y. poįstatyminiame teisės akte, nustatytomis sąlygomis, pagrindu. Konstitucijos 128 straipsnio 2 dalyje nustatyta, kad valstybinio turto valdymo, naudojimo ir disponavimo tvarką nustato įstatymas. Konstitucinis Teismas aiškindamas šią konstitucijos nuostatą ne kartą pažymėjo, kad pagal Konstitucijos 128 straipsnio 2 dalį tik įstatymų leidėjas gali nustatyti svarbiausius valstybės turto valdymo, naudojimo ir disponavimo juo teisių turinio elementus (2015 m. vasario 24 d. nutarimas). Atsižvelgiant į tai, keičiamame įstatyme, o ne poįstatyminiame akte turėtų būti nustatytos esminės ryšių bokštų perdavimo bendrai naudotis operatoriams sąlygos. Manytina, kad tik vienos esminės sąlygos, t.y. užmokesčio už bendrą naudojimąsi ryšio bokštais kriterijų nustatymas, nėra pakankamas. Turėtų būti nustatytos ir kitos valstybės turto suteikimo naudotis operatoriams esminės sąlygos, t.y. maksimalūs valstybės turto perdavimo bendrai naudotis terminai, naudojimosi pasibaigimo pagrindai, atsakomybė už netinkamą turto naudojimąsi ir pan. Įstatyme nustatytos esminės sąlygos galėtų būti detalizuotos minėtose Elektroninių ryšių infrastruktūros įrengimo ir naudojimo taisyklėse.	Pritarti	Pasiūlymas: Įstatymo projekto 2 straipsniu keičiamo Kelių įstatymo 5 straipsnio 3 dalies 7 punktą išdėstyti taip: „7) skaidriomis ir nediskriminacinėmis sąlygomis, vadovaudamasi Elektroninių ryšių įstatymo 45 straipsniu (išskyrus šio straipsnio 5 dalies nuostatą, kad Lietuvos Respublikos ryšių reguliavimo tarnyba, nagrinėdama tarp infrastruktūros naudotojo ir infrastruktūros valdytojo kilusį ginčą, turi teisę nustatyti užmokesčio už naudojimąsi elektroninių ryšių infrastruktūra ir (arba) tinkamos paskirties fizine infrastruktūra dydį), suteikia operatoriams, siekiantiems užtikrinti ryšį, reikalingą eismo dalyvių įrenginiams, transporto sistemoms ir transporto priemonėms veikti, bendrai naudotis akcinės bendrovės Lietuvos automobilių kelių direkcijos patikėjimo teise valdomais, naudojamais ir disponuojamais ryšių bokštais, esančiais valstybinės reikšmės keliuose (toliau – ryšių bokštų bendras naudojimas). Sutartyje dėl ryšių bokštų bendro naudojimo turi būti numatytas ne ilgesnis kaip 10 metų sutarties galiojimo terminas, kuris gali būti pratęsiamas tam pačiam laikotarpiui neribotą kartų skaičių, užmokesčio dydis, jo mokėjimo ir peržiūros tvarka, 0,05 procento dydžio delspinigiai nuo laiku operatoriaus nesumokėtos sumos už kiekvieną uždelstą kalendorinę dieną, operatoriaus atsakomybė už netinkamą sutarties įsipareigojimų vykdymą, sutarties nutraukimo atvejai ir tvarka. Užmokestis, kurį moka operatoriai už Lietuvos automobilių kelių direkcijos patikėjimos teise valdomų, naudojamų ir disponuojamų ryšių bokštų esančių valsybinės reikšmės keliuose, bendrą naudojimą, yra apskaičiuojamas ir nustatomas susisiekimo ministro nustatyta tvarka, ir turi būti pagrįstas patirtomis ryšių bokštų įrengimo, eksploatavimo sąnaudomis ir protingumo kriterijų atitinkančia investicijų grąža. Lėšos, gautos už ryšių bokštų bendrą naudojimą, yra akcinės bendrovės Lietuvos automobilių kelių direkcijos pajamos. Šios lėšos naudojamos ryšių bokštams statyti ir jiems funkcionuoti reikalingiems elektros, ryšių linijų įvadams įrengti skirtai paskolai grąžinti ir palūkanoms mokėti, taip pat ryšių bokštų ir jiems funkcionuoti reikalingų elektros, ryšių linijų įvadų eksploatavimo sąnaudoms ir kitoms su šio turto eksploatavimu, naudojimu ir priežiūra susijusioms sąnaudoms padengti.“
2.	Seimo kanceliarijos Teisės departamentas, 2023-06-05	2	2. Siekiant teisinio aiškumo bei įstatyminių nuostatų tarpusavio suderinamumo, projekto 2 straipsniu keičiamo Kelių įstatymo 5 straipsnio 3 dalies 7 punkte siūlome aiškiai nurodyti, kad šiame punkte nurodytu atveju susitarimams (sutartims) tarp operatorių, siekiančių užtikrinti ryšį, reikalingą eismo dalyvių įrenginiams, transporto sistemoms ir transporto priemonėms veikti, ir akcinės bendrovės Lietuvos automobilių kelių direkcijos dėl jos patikėjimo teise valdomų, naudojamų ir disponuojamų ryšių bokštų bendro naudojimo nėra taikoma Elektroninių ryšių įstatymo 45 straipsnio 5 dalies nuostata, numatanti, kad Ryšių reguliavimo tarnyba, nagrinėdama tarp infrastruktūros naudotojo ir infrastruktūros valdytojo kilusį ginčą, turi teisę nustatyti užmokesčio už naudojimąsi elektroninių ryšių infrastruktūra ir (arba) tinkamos paskirties fizine infrastruktūra dydį.	Pritarti	Žr. pasiūlymą prie 1 pastabos

3. Piliečių, asociacijų, politinių partijų, lobistų ir kitų suinteresuotų asmenų pasiūlymai: negauta.

4. Valstybės ir savivaldybių institucijų ir įstaigų pasiūlymai: negauta.

5. Subjektų, turinčių įstatymų leidybos iniciatyvos teisę, pasiūlymai: negauta.

6. Seimo paskirtų papildomų komitetų, komisijų pasiūlymai: nepaskirta.

7. Komiteto sprendimas ir pasiūlymai: pritarti Komiteto patobulintam įstatymo projektui Nr. XIVP-2816(2) ir Komiteto išvadoms.

8. Balsavimo rezultatai: pritarta bendru sutarimu.

9. Komiteto paskirti pranešėjai: Andrius Kupčinskas, Deividas Labanavičius.

10. Komiteto narių atskiroji nuomonė: negauta.

PRIDEDAMA. Komiteto siūlomas įstatymo projektas Nr. XIVP-2816(2) ir jo lyginamasis variantas.

Komiteto pirmininkas	Kazys Starkevičius

Komiteto biuro patarėja Irina Jurkšuvienė